Šuker predsjednik, samo Šimić protiv! Sinovčić suzdržan, Rudeš se okrenuo, Laljak nije ni došao...

U Izvršnom odboru su Mišković, Svetina, Vučemilović, Kulušić, Markulin... Rudeš na Skupštini ZNS-a protiv, sada za Šukera!?

U zagrebačkom hotelu Sheraton održava se izborna Skupština HNS-a. Davor Šuker očekivano je dobio novi četverogodišnji mandat na mjestu predsjednika HNS-a. No, i ova je Skupština - prava farsa. Bilo je tu baš svega. Četiri su skupštinara (Kos, Marasović, Erceg i Bosančić) napustili Skupštinu prije glasovanja, dok se Branko Laljak nije nije pojavio u zagrebačkom Sheratonu. Davor Šuker tako je od 55 dobio 47 glasova, Dario Šimić je bio jedini protiv, dok su trojica (Sinovčić, Mišković, Šćulac) bili suzdržani. Na Skupštini su se pojavili predsjednik njemačkog nogometnog saveza i dopredsjednik Uefe Reinhard Grindel, kao i brojni uglednici iz Uefe, koji su mogli biti iznenađeni svime što se događalo. No, što se to zapravo događalo?

Predsjednik NS Osječkog-baranjskog Ante Vučemilović-Šimunović zatražio je izmjene u radu poslovnika (!?), a tu se onda sve zahuktalo. Za riječ se odmah javio predsjednik Nadzornog odbora Hajduka Slaven Marasović; Damir Vrbanović nekoliko mu je puta pokušao oduzeti riječ, pa su predstavniku Hajduka - isključeni mikrofoni!? Naime, HNS je sazvao Skupštinu po starom poslovniku (neusklađenom sa Zakonom), ona se vodila prema drugom poslovniku, pa su u Hajduku poručili kako se ova Skupština danas ne može održati. I kako je ona nelegalna. A to je Ante Vučemilović-Šimunović pokušao promijeniti svojim prijedlogom o izmjenama u radu samog poslovnika...

Predstavnik Hajduka nastavio je pričati po svom, upozoravao na nelegalnosti u poslovniku, te se nije dao s govornice. Bilo je tu puno povišenih glasova, svađa s Damirom Vbranovićem čula se i do druge prostorije gdje su bili okupljeni novinari. Slaven Marasović dobio je pljesak okupljenih, a Vrbanović nastavio neuspješno oduzeti riječ predstavniku splitskoga kluba. Tada se javio Marko Erceg, predsjednik NS Splitsko-dalmatinske županije koji je zatražio raspuštanje ove 'nelegalne' skupštine...

Mišković: Ovo što je Hajduk napravio nije način!

"Skupština je održana po starom poslovniku koji nije u skladu sa Statutom, tu je previše nelegalnosti. Zato tražim raspuštenje ove i sazivanje nove Skupštine. Moji su prethodnici puno pričali o zadovoljstvu rada HNS-a, nama je to uvredljivo" rekao je Erceg...

U tom stilu nastavio je Ivan Kos...

"Smatramo Skupštinu nelegalnom, puno smo toga pripremili za raspravu, a neće biti prilike da o tome pričamo. Vas sam gospodine Šuker zvao osobno, znate i sami kako je to prošlo. Na moju žalost, ali i samog Hajduka. Mi želimo boljitak, kvalitetan i dobar Savez, a sada ga nemamo. Ova Skupština je ilegalna, zato tu ne možemo sudjelovati" rekao je Ivan Kos, predsjednik Hajduka.

Damir Vrbanović pozvao je skupštinare na glasovanje o raspuštanju Skupštine, a Splićani su u međuvremenu napustili zagrebački Sheraton. Ipak, većina skupštinara bila je za to da se Skupština nastav; u nastavku ove farse birao se predsjednik Saveza. Za Davora Šukera je glasovalo 47 skupštinara, jedan (Dario Šimić) je bio protiv, dok su trojica bila suzdržana. Zanimljivo, za novog/starog predsjednika glasovali su i predstavnici Rudeša koji su mu okrenuli leđa na glasovanju u Zagrebačkom nogometnom savezu...

"Uzbuđen sam jer znamo što u nogometu znači kontinuitet. Igrajući na travnjaku, naučili smo osnove timskog rada. Danas je u Hrvatskoj sve više ljudi koji žele 'instant' sportskog djelatnika, dok ja želim što više onih koji se žele mukotrpno baviti nogometom. Drago mi je što smo vidjeli i one koji nisu bili 'za' - želim svim budućim kandidatima da skupe ono što je prema Statutu dovoljno i da se uključe u rad hrvatskog nogometa. HNS nisu samo Rijeka ili Dinamo, nogometni savez čine i niželigaši i baza. Potrebno je prikupiti iskustvo, raditi u praksi. Neka budemo u što većem broju u Rusiji, da se zajedno družimo od Kalinjingrada do Rostova i da budemo što dulje na Svjetskom prvenstvu", rekao je novi/stari predsjednik Davor Šuker....

Novih 16 članova Izvršnog odbora su: Biondić, Bukvić, Črnko, Galović, Horvatić, Kulušić, Ivić, Kljajić, Kuterovac, Lucić, Markulin, Mišković, Prišćan, Svetina, Topuzović, Vučemilović. Ubrzo je Davor Šuker kao predsjednik predložio nove dopredsjednike HNS-a; a to su Ante Vučemilović-Šimunović, Ante Kulušić, Robert Markulin, Damir Mišković i Tomislav Svetina. I to je brzo izglasano, svi su bili za, samo Dario Šimić opet protiv...

Predsjednik njemačkog nogometnog saveza i dopredsjednik Uefe Reinhard Grindel među prvima je dobio riječ za govornicom, na sve strane nahvalio Davora Šukera, no predstavniku Uefe kasnije vjerojatno ništa nije bilo jasno...

"Zahvaljujem se Davoru Šukeru, svom kolegi iz Izvršnog odbora Uefe na dobroj dosadašnjoj suradnji, Davor Šuker predsjedava važnom nogometnom komisijom, jedva da smo mogli naći nekoga primjerenijeg za tu poziciju. Ponajviše zbog toga što u naše rasprave predsjednik HNS-a uvijek unosi i mišljenje igrača. Uvodeći Ligu nacija zajednički smo morali paziti da to ne dovede do novih opterećenja igrača, već da se igraju onih dana kada su na rasporedu bile prijateljske utakmice. Uvjeren sam kako smo uvođenjem Lige nacija gledateljima stvorili jedno atraktivno natjecanje, a time će profitirati nogometni Savezi" rekao je Grindel.

Kos: Ove ljude iz HNS-a treba odnijeti orkanskom burom!

Tko je glasao protiv Davora Šukera?

- Dario Šimić (predstavnik HUNS-a)

Tko je bio suzdržan?

- Reno Sinovčić (predstavnik klubova Treće HNL)

- Damir Mišković (predsjednik Rijeke)

- Dejan Šćulac (predstavnik Rijeke)

Tko je napustio Skupštinu?

- Ivan Kos (predsjednik Uprave Hajduka)

- Slaven Marasović (predsjednik Nadzornog odbora Hajduka)

- Marko Erceg (predsjednik Splitsko-dalmatinske župarnije)

- Jure Bosančić (predstavnik klubova Druge HNL)